Parlement gaan tog plaaswerkers se lot ondersoek(Argieffoto: StatsSA) Nadat die ANC verlede week met opposisiepartye saamgespan het om ŉ EFF-voorstel vir ŉ parlementêre ad hoc-komitee oor die lewensomstandighede van plaaswerkers te verslaan, het die ANC nou sy eie voorstel vir ŉ ondersoek deur die Nasionale Vergadering aanvaar gekry. Daar is belangrike verskille tussen die voorstelle van die EFF en die ANC. Die grootste daarvan is dat die EFF die soort ad hoc-komitee wou hê met landwye openbare sittings – iets wat gemoedere reeds opjaag. Nou gaan daar steeds openbare sittings wees, maar met die doel om te kyk of bestaande wetgewing toegepas word. Heelwat van die EFF se aanvallende taal teen boere kom ook nie in die ANC-voorstel voor nie. As verlede week se parlementêre debat oor die onderwerp enige aanduiding is, gaan die ANC die openbare sittings veral gebruik om plaaswerkers op te stook teen Wes-Kaapse boere, wat grootliks DA-ondersteunend is, in die aanloop tot volgende jaar se munisipale verkiesing. Die ANC-voorstel wat aanvaar is, vra die parlementêre portefeuljekomitees oor landbou en arbeid om as deel van hul rol oorsig te doen oor die werk- en lewensomstandighede van plaaswerkers, plaasbewoners en boere; om die toepassing van wetgewing te monitor en openbare voorleggings aan te hoor; om voorstelle vir veranderings in wetgewing te doen en daardie deel van hul oorsigwerk teen 30 November volgende jaar af te handel.